– Vi sier nei til unge som vil trene, vi har ikke plass - ny idrettshall må komme
– Det holder ikke med ny idrettshall om noen år, det må jobbes nå, sier både håndball- og volleyballklubb.  IDRETT: Planleggingsmidler til ny idrettshall i Randaberg finnes i den gjeldende økonomiplanen, men fordelt på 2025 og 2026. Både i Randaberg Håndballklubb og i Randaberg Volleyball er man enig i en ting.  – Det er alt for sent, og arbeidet bør begynne snarest, sier Rolf Tore Sande, leder av Randaberg HK og Mads Fossmark i Randaberg Volleyballklubb til Randaberg24. De to er med til Randaberghallen for å snakke om behov for ny hall - eller bagge er enig i at det er hall med to treningsflater som må på plass.  – Ja, vi mener begge at det er ny hall med to treningsflater som må bygges, og dette haster å få på plass. Det var satt av penger til å jobbe med, dette ble tatt bort og etter mye om og men så kom det noen kroner for perioden vi nå er inne i , men ikke før i 2025 og 2026. Man bør begynne dette arbeidet nå, for dette har gått og går ut over tilbudet vi som klubber kan gi våre medlemmer, fortsetter begge.  For Randaberg HK har det vært og er slik at klubben må si nei til barn og unge som ønsker å spille. Det er ikke nok treningstider å tilby.  – Vi har også måtte trekke to lag fra spill, og spillere på disse lagene fant seg andre klubber i Stavanger. Situasjonen er så prekær at vi nå mener det virkelig er på tide å si i fra om dette, sier Rolf Tore Sande.  Håndballklubben har 22 lag denne sesongen, hvor de fleste er barn og unge. I hall 2 kan man spille minihåndball, men der stopper det.  – Ja, minihåndball går greit, men spillere over 15 år kan ikke trene der. Det er forbud mot å bruke klister i den hallen og ved kamper er det ikke noen sikkerhetssone eller noe sekreteriat å få plass til. Skal det være publikum på en vanlig håndballkamp, da må foreldre stå klistret opp til veggen, for det er rundt en halv meter fra linja til veggen. Det holder ikke lenger og nå må kommunen vise ansvar, fortsetter han.  Mads Fossmark i Randaberg Volleyball er ikke uenig i det.  – Vi har også sett en økning på antall utøvere, men må også si nei til nye. Noen ganger er det 50 personer på fire baner. Det sier seg selv at dette ikke er ideelt, heller motsatt.   Randaberg Volleyball er det også to lag som driver det som går under toppidrett. Klubbens to eliteserielag har full hall å trene i én gang i uka.  – Lagene trener fire ganger i uka, det er ikke plass til en femte dag. Ved tre av treningene deler lagene endebanene med andre av klubbens lag. På den måten får ikke elitelagene trent som de ønsker, for det er ikke plass - eller så må vi ta bort lag som dermed vil få enda mindre treningstid, forteller Fossmark.  Som tidligere nevnt mener de to at ny hall burde vært utredet allerede.  – Ja, men dessverre så er det ikke en prioritert oppgave fra kommunens side. Idrettsrådet bør være med når dette arbeidet starter, og vi kan ikke vente i ett til to år til før noe skjer i denne saken. Dette er prekært og nå må politikerne forstå dette og ta det til seg, ikke skyve det lenger foran seg lenger, fortsetter de.  Mads Fossmark har tanker om hvordan en hall kan være.  – Jeg har sjekket litt rundt og det finnes flere muligheter. På Jørpeland er det en flerbrukshall med to flater for trening. Det samme synes jeg vi må ha på plass her. En hall med en flate er for lite når vi ser mangelen på kapasitet i dag. En hall med to treningsflater bør det være, med mobile tribuner man skyver unna og som ikke tar bort kapasitet på banen. I dag er det 300 sitteplasser i Randaberghallen. Med ny hall kan det også bli en arena for andre arrangementer som konserter, messer og mye annet.  – Er det en prislapp som skremmer kommunen? – Jeg vet ikke hva som skremmer, men poenget er at dette må på plass. Vi sier allerede nei til nye spillere, både i volleyball og håndball. Jeg har forhørt meg om priser, og man kan bygge en hall med to flater fra 50 millioner kroner og oppover. Ja, det er en investering, men det ville også gjort at klubber fikk et bedre tilbud. Det må også tenkes langsiktig oppi dette. PS! Senere skal vi se på hallkapasitet i Randaberg i forhold til andre sammenlignabre kommuner i fylket. 
Både Randaberg Håndballklubb og Randaberg Volleyball etterlyser bygging av ny idrettshall med to treningsflater. Midler til ny hall er fordelt til 2025 og 2026 i gjeldende økonomiplan, men klubbene mener det er for sent. Mangel på treningsfasilitetene fører begge klubbene til å avvise interesserte unge spillere. Klubbleder Mads Fossmark foreslår en flerbrukshall med mobile tribuner, kostnad beregnet til 50 millioner kroner minst. Randaberg kommune ligger sist i fylket med tanke på hallkapasitet.